b'\n_START_ARTICLE_\nAugustin Laz\xc4\x83r\n_START_SECTION_\nStudii\n_START_PARAGRAPH_\n\xc3\x8en anul 1981 a absolvit Facultatea de Drept a Universit\xc4\x83\xc8\x9bii \xe2\x80\x9eBabe\xc8\x99-Bolyai\xe2\x80\x9d din Cluj-Napoca, iar \xc3\xaen anii \'90 a urmat cursuri \xc8\x99i vizite de studii \xc3\xaen state ale U.E. \xc8\x99i S.U.A. \xc3\x8en anul 2004 a devenit doctor \xc3\xaen \xc8\x99tiin\xc8\x9be juridice al aceleia\xc8\x99i universit\xc4\x83\xc8\x9bi, cu specializarea investigarea infrac\xc8\x9biunilor din mediul afacerilor.\n_START_SECTION_\nActivitatea profesional\xc4\x83\n_START_PARAGRAPH_\nDup\xc4\x83 absolvirea facult\xc4\x83\xc8\x9bii a ocupat un post de avocat \xc3\xaen Baroul Alba (1981 \xe2\x80\x93 februarie 1982). \xc3\x8en perioada 1 martie 1982 \xe2\x80\x93 decembrie 1997, a fost succesiv procuror stagiar, apoi procuror criminalist la Procuratura Alba Iulia \xc8\x99i Parchetul de pe l\xc3\xa2ng\xc4\x83 Tribunalul Alba Iulia. Din ianuarie 1998 p\xc3\xa2n\xc4\x83 \xc3\xaen august 1998 a \xc3\xaendeplinit func\xc8\x9bia de procuror-\xc8\x99ef sec\xc8\x9bie la Parchetul de pe l\xc3\xa2ng\xc4\x83 Curtea de Apel Alba Iulia. \xc3\x8en septembrie 1998 a fost numit \xc3\xaen func\xc8\x9bia de procuror-\xc8\x99ef al Sec\xc8\x9biei Anticorup\xc8\x9bie, Urm\xc4\x83rire Penal\xc4\x83 \xc8\x99i Criminalistic\xc4\x83 din cadrul Parchetului de pe l\xc3\xa2ng\xc4\x83 Curtea Suprem\xc4\x83 de Justi\xc8\x9bie, func\xc8\x9bie de\xc8\x9binut\xc4\x83 p\xc3\xa2n\xc4\x83 la 28 februarie 2001. \xc3\x8entre 1 martie 2001 \xc8\x99i 31 decembrie 2012, Augustin Laz\xc4\x83r a de\xc8\x9binut func\xc8\x9bia de procuror general adjunct al Parchetului de pe l\xc3\xa2ng\xc4\x83 Curtea de Apel Alba Iulia, iar de la 1 ianuarie 2013 p\xc3\xa2n\xc4\x83 la data de 27 aprilie 2016 a fost procuror general al aceluia\xc8\x99i parchet.\n_START_SECTION_\nPromovarea reformei justi\xc8\x9biei \xc3\xaen spiritul valorilor europene\n_START_PARAGRAPH_\n\xc3\x8en calitate de procuror-\xc8\x99ef sec\xc8\x9bie a ini\xc8\x9biat \xc3\xaenfiin\xc8\x9barea \xc3\xaen cadrul Parchetului de pe l\xc3\xa2ng\xc4\x83 Curtea Suprem\xc4\x83 de Justi\xc8\x9bie a primelor structuri specializate de investigare a corup\xc8\x9biei \xc8\x99i criminalit\xc4\x83\xc8\x9bii organizate: \xc3\xaen anul 1998 a Sec\xc8\x9biei Anticorup\xc8\x9bie, Urm\xc4\x83rire Penal\xc4\x83 \xc8\x99i Criminalistic\xc4\x83, iar \xc3\xaen anul 2000, a Sec\xc8\x9biei de Combatere a Criminalit\xc4\x83\xc8\x9bii Organizate, din care s-au dezvoltat ulterior PNA, DNA \xc8\x99i DIICOT. Pentru formarea \xc8\x99i specializarea profesional\xc4\x83 a procurorilor a organizat programe \xc8\x99i conferin\xc8\x9be interna\xc8\x9bionale cu exper\xc8\x9bi din sistemele judiciare avansate.\n_START_SECTION_\nPromovarea proiectelor prioritare ale Ministerului Public\n_START_PARAGRAPH_\n1. Combaterea corup\xc8\x9biei, conflictelor de interese, a criminalit\xc4\x83\xc8\x9bii organizate_NEWLINE_\xc3\x8en calitate de procuror general de curte de apel, apoi al P\xc3\x8eCCJ, a condus unit\xc4\x83\xc8\x9bile Ministerului Public \xc3\xaen proiecte prioritare de combatere a corup\xc8\x9biei, conflictelor de interese, a infrac\xc8\x9biunilor de sp\xc4\x83lare a banilor etc. Are  contribu\xc8\x9bii la realizarea unei jurispruden\xc8\x9be uniforme \xc3\xaen materia conflictelor de interese. A coordonat analizarea comparativ\xc4\x83 a doctrinei \xc8\x99i jurispruden\xc8\x9bei rom\xc3\xa2ne \xc8\x99i europene \xc3\xaen materie de corup\xc8\x9bie \xc8\x99i conflict de interese, organiz\xc3\xa2nd conferin\xc8\x9be orientate spre schimbul de bune practici \xc3\xaentre structurile specializate ale Ministerului Public, Poli\xc8\x9biei Rom\xc3\xa2ne, Agen\xc8\x9biei Na\xc8\x9bionale de Integritate . Ministerul Public din Rom\xc3\xa2nia a devenit, astfel, partener experimentat  \xc8\x99i furnizor \xc3\xaen schimbul de bune practici \xc3\xaen materie de combatere a corup\xc8\x9biei \xc8\x99i a criminalit\xc4\x83\xc8\x9bii organizate la nivel european._NEWLINE_2. Protejarea patrimoniului cultural \xc8\x99i natural al Rom\xc3\xa2niei_NEWLINE_Augustin Laz\xc4\x83r are contribu\xc8\x9bii la realizarea primei jurispruden\xc8\x9be na\xc8\x9bionale privind protec\xc8\x9bia patrimoniului cultural na\xc8\x9bional, confirmat\xc4\x83 de \xc3\x8enalta Curte de Casa\xc8\x9bie \xc8\x99i Justi\xc8\x9bie. \xc3\x8en context, sunt de remarcat: recuperarea \xc8\x99i repatrierea unor tezaure antice, apar\xc8\x9bin\xc3\xa2nd patrimoniului cultural na\xc8\x9bional. Diseminarea expertizei prin publicarea primei metodologii investigative, culegeri de acte normative \xc8\x99i jurispruden\xc8\x9b\xc4\x83, \xc3\xaen domeniu, pentru uz universitar \xc8\x99i pentru practicieni.\n_START_SECTION_\nCazul \xe2\x80\x9eTezaurelor dacice\xe2\x80\x9d\n_START_PARAGRAPH_\n\xc3\x8encep\xc3\xa2nd din anul 2004, Augustin Laz\xc4\x83r a coordonat, circa 10 ani, cercet\xc4\x83rile efectuate de echipe de anchet\xc4\x83, a c\xc4\x83ror activitate a avut ca rezultat destructurarea unor re\xc8\x9bele infrac\xc8\x9bionale \xc8\x99i re\xc3\xaentregirea patrimoniului cultural na\xc8\x9bional. Investiga\xc8\x9biile au fost finalizate cu identificarea \xc8\x99i tragerea la r\xc4\x83spundere penal\xc4\x83 a braconierilor, \xc3\xaen cadrul unui mega-proces judiciar, repatrierea a 13 br\xc4\x83\xc8\x9b\xc4\x83ri dacice din aur (aproximativ 12,700 kg), autentificate de exper\xc8\x9bi, precum \xc8\x99i recuperarea unor tezaure monetare din aur Koson (circa 8,600 kg), pseudo-Lysimach etc., a unor scuturi regale dacice \xc8\x99i altor artefacte sustrase din siturile arheologice, apar\xc8\x9bin\xc3\xa2nd patrimoniului arheologic al Rom\xc3\xa2niei._NEWLINE_Repatrierea acestor tezaure a presupus o vast\xc4\x83 activitate de asisten\xc8\x9b\xc4\x83 judiciar\xc4\x83 interna\xc8\x9bional\xc4\x83. Extraordinara poveste a br\xc4\x83\xc8\x9b\xc4\x83rilor dacice descoperite de braconieri \xc3\xaen proximitatea cet\xc4\x83\xc8\x9bii Sarmizegetusa, tranzac\xc8\x9bionate la casele de licita\xc8\x9bii \xc8\x99i recuperate de autorit\xc4\x83\xc8\x9bile rom\xc3\xa2ne, a devenit subiectul unui documentar, \xe2\x80\x9eThe Hunt for Transylvanian Gold".\n_START_SECTION_\nCazul \xe2\x80\x9eTablelor de legi de la Troesmis\xe2\x80\x9d\n_START_PARAGRAPH_\n\xc3\x8en acela\xc8\x99i context al contribu\xc8\x9biilor la protejarea patrimoniului cultural na\xc8\x9bional, un alt caz coordonat de Augustin Laz\xc4\x83r a avut ca rezultat repatrierea \xc3\xaen anul 2015 a tablelor de legi, sustrase \xc3\xaen anul 2002, din situl cet\xc4\x83\xc8\x9bii Troesmis. Cele dou\xc4\x83 tabulae din bronz (\xc3\xaen greutate de c\xc3\xa2te aproximativ 25 kg), scrise \xc3\xaen limba latin\xc4\x83, reprezint\xc4\x83 legea municipal\xc4\x83 a unui ora\xc8\x99 roman. Ele provin din situl municipiului roman Troesmis (Igli\xc8\x9ba, jude\xc8\x9bul Tulcea) \xc8\x99i au fost emise \xc3\xaen timpul \xc3\xaemp\xc4\x83ratului Marcus Aurelius (161-180 d.Hr.), reprezent\xc3\xa2nd primul \xc8\x99i cel mai important document scris apar\xc8\x9bin\xc3\xa2nd istoriei vechi a Rom\xc3\xa2niei. Recuperarea artefactelor a fost subiectul documentarului postului na\xc8\x9bional de televiziune TVR2, intitulat \xe2\x80\x9eTablele de la Troesmis: Din m\xc3\xa2inile ho\xc8\x9bilor \xc3\xaenapoi la muzeu\xe2\x80\x9d.\n_START_SECTION_\nProtejarea drepturilor omului \xc8\x99i a libert\xc4\x83\xc8\x9bilor fundamentale \xc3\xaen urm\xc4\x83rirea penal\xc4\x83\n_START_PARAGRAPH_\n\xc3\x8en anul 2017, Augustin Laz\xc4\x83r a \xc3\xaenfiin\xc8\x9bat \xc8\x99i coordonat \xc3\xaen cadrul Ministerului Public, un grup de reflec\xc8\x9biune cu misiunea de a examina cazurile privind condamn\xc4\x83rile CEDO \xc3\xaempotriva Rom\xc3\xa2niei, relevante pentru faza de urm\xc4\x83rire penal\xc4\x83. \xc3\x8en vederea ridic\xc4\x83rii nivelului calit\xc4\x83\xc8\x9bii urm\xc4\x83ririi penale \xc8\x99i prevenirii condamn\xc4\x83rilor a ini\xc8\x9biat un proiect de formare profesional\xc4\x83 \xc8\x99i specializare a magistra\xc8\x9bilor procurori prin utilizarea exper\xc8\x9bilor \xc3\xaen materia drepturilor \xc8\x99i libert\xc4\x83\xc8\x9bilor cet\xc4\x83\xc8\x9bene\xc8\x99ti . _NEWLINE_\xc3\x8en anul 2018, \xc3\xaen cadrul Ministerului Public, au fost organizate stagii de preg\xc4\x83tire profesional\xc4\x83 pentru procurori (seminarii, conferin\xc8\x9be \xc8\x99i vizite de studiu ale procurorilor generali rom\xc3\xa2ni la CEDO), a fost dezvoltat dialogul magistra\xc8\x9bilor cu celelalte profesii juridice \xc3\xaen materia respect\xc4\x83rii drepturilor omului \xc8\x99i a libert\xc4\x83\xc8\x9bilor fundamentale, beneficiind de contribu\xc8\x9bia judec\xc4\x83torului na\xc8\x9bional la CEDO, doamna Iulia Antoanella Motoc, precum \xc8\x99i a altor judec\xc4\x83tori CEDO, care au participat la aceste activit\xc4\x83\xc8\x9bi, at\xc3\xa2t la Strasbourg, c\xc3\xa2t \xc8\x99i \xc3\xaen Rom\xc3\xa2nia.\n_START_SECTION_\nContribu\xc8\x9bii \xc3\xaen cooperarea interna\xc8\x9bional\xc4\x83 \xc8\x99i reglementarea institu\xc8\x9biei Parchetului European\n_START_PARAGRAPH_\n\xc3\x8en calitate de procuror general, profesor \xc8\x99i expert european Augustin Laz\xc4\x83r are rol activ \xc3\xaen deschiderea Ministerului Public spre cooperarea interna\xc8\x9bional\xc4\x83 , european\xc4\x83  \xc8\x99i regional\xc4\x83 , precum \xc8\x99i \xc3\xaen problematica studierii reglement\xc4\x83rii institu\xc8\x9biei Parchetului European (PE), a regulilor model de procedur\xc4\x83 penal\xc4\x83 ale Uniunii  Europene. A participat la proiectul de cercetare privind PE, precum \xc8\x99i la dezbaterile mai multor conferin\xc8\x9be europene, \xc3\xaentre care Reuniunea raportorilor na\xc8\x9bionali \xc8\x99i Conferin\xc8\x9ba practicienilor \xc8\x99i exper\xc8\x9bilor  europeni pe tema \xe2\x80\x9eProcurorul European; Reguli Model de Procedur\xc4\x83  Penal\xc4\x83 ale Uniunii Europene\xe2\x80\x9d, organizat\xc4\x83 de Universitatea din Luxemburg, la 13 -15 iunie 2012._NEWLINE_A preluat \xc8\x99i promovat activ ideea Parchetului European, inspirat\xc4\x83 din institu\xc8\x9bia Ministerului Public Interna\xc8\x9bional, propus\xc4\x83 de juristul rom\xc3\xa2n Vespasian V. Pella, profesor la Universitatea Bucure\xc8\x99ti, care a aruncat \xe2\x80\x9csc\xc3\xa2nteia creatoare\xe2\x80\x9d \xc3\xaen anul 1925. (Jean Graven, pre\xc8\x99edintele Asocia\xc8\x9biei Interna\xc8\x9bionale de Drept Penal). Astfel, \xc3\xaen anul 2016, \xc3\xaempreun\xc4\x83 cu al\xc8\x9bi procurori generali din UE, Augustin Laz\xc4\x83r a publicat o scrisoare, sus\xc8\x9bin\xc3\xa2nd necesitatea \xc3\xaenfiin\xc8\x9b\xc4\x83rii institu\xc8\x9biei Parchetului European \xe2\x80\x93 studiat\xc4\x83 anterior timp de 20 de ani  \xe2\x80\x93,  prin \xe2\x80\x9ecooperarea consolidat\xc4\x83", respectiv acordul a cel pu\xc8\x9bin nou\xc4\x83 state membre. Dup\xc4\x83 aprobarea de c\xc4\x83tre Parlamentul European, regulamentul a fost adoptat de Consiliul JAI \xc3\xaen \xc8\x99edin\xc8\x9ba din 12 octombrie 2017, Rom\xc3\xa2nia fiind unul din cele 20 de state fondatore. La 3 nov. 2017 a organizat \xc3\xaempreun\xc4\x83 cu Dl. Jean-Claude Marin, procuror general al Cur\xc8\x9bii de Casa\xc8\x9bie din Fran\xc8\x9ba, la Universitatea din Bucure\xc8\x99ti, Conferin\xc8\x9ba cu tema Parchetul European, consacrat\xc4\x83 analizei modului de implementare a institu\xc8\x9biei._NEWLINE_\xc3\x8en 25 ianuarie 2019, procurorul general al Rom\xc3\xa2niei, Augustin Laz\xc4\x83r, a participat, \xc3\xaen calitate de invitat de onoare al pre\xc8\x99edintelui Guido Raimondi, la seminarul CEDO \xe2\x80\x9e\xc3\x8ent\xc4\x83rirea \xc3\xaencrederii \xc3\xaen justi\xc8\x9bie\xe2\x80\x9d, prezent\xc3\xa2nd studiul cu tema \xe2\x80\x9e\xc3\x8encrederea \xc3\xaen autorit\xc4\x83\xc8\x9bile judiciare \xc3\xaen contextul judiciariz\xc4\x83rii vie\xc8\x9bii publice\xe2\x80\x9d, fiind primul procuror general al Rom\xc3\xa2niei care a sus\xc8\x9binut o interven\xc8\x9bie la seminarul anual al Cur\xc8\x9bii Europene de la Strasbourg._NEWLINE_La a X-a Reuniune a Forumului Consultativ al Procurorilor Generali  din Statele Membre UE, desf\xc4\x83\xc8\x99urat\xc4\x83 \xc3\xaen perioada 15-16 mai 2018, la \xc8\x99edin\xc8\x9ba Cur\xc8\x9bii de Casa\xc8\x9bie din Paris, a prezidat sec\xc8\x9biunea \xe2\x80\x9eInstrumente de cooperare judiciar\xc4\x83 interna\xc8\x9bional\xc4\x83\xe2\x80\x9d \xc8\x99i a prezentat contribu\xc8\x9bia Rom\xc3\xa2niei \xc3\xaen materia cooper\xc4\x83rii judiciare interna\xc8\x9bionale pentru recuperarea bunurilor apar\xc8\x9bin\xc3\xa2nd patrimoniului cultural na\xc8\x9bional \xc8\x99i european. Sesiunea a fost dedicat\xc4\x83 Anului  european 2018 al protec\xc8\x9biei patrimoniului cultural, declarat de Comisia European\xc4\x83._NEWLINE_La invita\xc8\x9bia organizatorului, UNESCO,  \xc3\xaen calitate de procuror general al Parchetului de pe l\xc3\xa2ng\xc4\x83 \xc3\x8enalta Curte de Casa\xc8\x9bie \xc8\x99i Justi\xc8\x9bie (P\xc3\x8eCCJ), a sus\xc8\x9binut, \xc3\xaen data de 28 noiembrie 2018, \xc3\xaen cadrul workshop-ului \xe2\x80\x9cJudiciarizarea traficului ilicit de bunuri culturale\xe2\x80\x9d, prezentarea cu tema \xe2\x80\x9cInstrumente moderne de cooperare judiciar\xc4\x83 interna\xc8\x9bional\xc4\x83 \xc3\xaen domeniul recuper\xc4\x83rii bunurilor culturale, a produselor criminalit\xc4\x83\xc8\x9bii \xc3\xaen UE - Experien\xc8\x9ba rom\xc3\xa2neasc\xc4\x83\xe2\x80\x9d. A fost trecut\xc4\x83 \xc3\xaen revist\xc4\x83 cooperarea judiciar\xc4\x83 interna\xc8\x9bional\xc4\x83 modern\xc4\x83 \xc3\xaen materie, s-au prezentat studii ale unor cazuri privind anchete desf\xc4\x83\xc8\x99urate cu succes \xc3\xaen Rom\xc3\xa2nia \xc3\xaen domeniul recuper\xc4\x83rii bunurilor din patrimoniul cultural na\xc8\x9bional \xc8\x99i UNESCO, care au implicat cooperarea \xc3\xaen materie penal\xc4\x83 \xc3\xaentre autorit\xc4\x83\xc8\x9bile judiciare a diferite state. S-au analizat modurile \xc3\xaen care au fost sustrase bunurile culturale din site-urile arheologice, contextele arheologice \xc3\xaen care s-au comis faptele, distrugerile aduse, modalit\xc4\x83\xc8\x9bile \xc3\xaen care s-au realizat sp\xc4\x83l\xc4\x83rile sumelor de banilor ob\xc8\x9binu\xc8\x9bi, opera\xc8\x9biunile de export al artefactelor, fragmentarea obiectelor arheologice \xc3\xaen vederea imposibilit\xc4\x83\xc8\x9bii restaur\xc4\x83rii, a disimul\xc4\x83rilor la vam\xc4\x83 \xc8\x99i introducerea lor \xc3\xaen colec\xc8\x9bii private cu scopul atribuirii de origini legitime.\n_START_SECTION_\nControverse \xc3\xaentre Ministerul Justi\xc8\x9biei \xc8\x99i CSM\n_START_PARAGRAPH_\n\xc3\x8en anul 2018, ministrul justi\xc8\x9biei, Tudorel Toader, a f\xc4\x83cut o evaluare a activit\xc4\x83\xc8\x9bii lui Augustin Laz\xc4\x83r \xc3\xaen calitate de procuror general, \xc3\xaen urma c\xc4\x83reia a cerut pre\xc8\x99edintelui Klaus Iohannis revocarea lui din func\xc8\x9bie, invoc\xc3\xa2nd \xc3\xaen raportul de evaluare probleme de comportament, comunicare public\xc4\x83 \xc8\x99i asumarea responsabilit\xc4\x83\xc8\x9bii, precum \xc8\x99i raportat la atingerea obiectivelor propuse. _NEWLINE_Sec\xc8\x9bia pentru procurori din cadrul Consiliului Superior al Magistraturii, fiind investit\xc4\x83 cu examinarea propunerii de revocare formulat\xc4\x83 de ministrul justi\xc8\x9biei Tudorel Toader, prin Hot\xc4\x83r\xc3\xa2rea nr. 701 din 19 noiembrie 2018 , a avizat negativ aceast\xc4\x83 propunere ar\xc4\x83t\xc3\xa2nd c\xc4\x83 raportul de evaluare al ministrului justi\xc8\x9biei \xe2\x80\x9dnu respect\xc4\x83 dispozi\xc8\x9biile legale \xc3\xaen vigoare, standardele interna\xc8\x9bionale \xc8\x99i na\xc8\x9bionale \xc3\xaen materia activit\xc4\x83\xc8\x9bii Ministerului Public \xc8\x99i contravine direc\xc8\x9biei jurispruden\xc8\x9biale conturate at\xc3\xa2t de organismele interna\xc8\x9bionale, c\xc3\xa2t \xc8\x99i de Curtea Constitu\xc8\x9bional\xc4\x83 a Rom\xc3\xa2niei\xe2\x80\x9d.\n_START_SECTION_\nActivitate didactic\xc4\x83\n_START_PARAGRAPH_\nDin anul 1993, lector, conferen\xc8\x9biar universitar, iar din anul 2009 profesor de \xc8\x99tiin\xc8\x9be penale la Universitatea \xe2\x80\x9e1 decembrie 1918\xe2\x80\x9d din Alba Iulia.\n_START_SECTION_\nApartenen\xc8\x9ba la asocia\xc8\x9bii profesionale\n_START_PARAGRAPH_\nMembru \xc3\xaen Societatea Rom\xc3\xa2n\xc4\x83 de Criminologie \xc8\x99i Criminalistic\xc4\x83; Asocia\xc8\x9bia Procurorilor din Rom\xc3\xa2nia; Assoc \xe2\x80\x9eAmici dell\xe2\x80\x99Accademia di Romania in Roma\xe2\x80\x9d.\n_START_SECTION_\nVia\xc8\x9ba de familie\n_START_PARAGRAPH_\nEste c\xc4\x83s\xc4\x83torit \xc8\x99i are doi copii.'